Bien Sparebank

Profil

Bien Sparebank er en aksjesparebank med 24 heltidsansatte (per 1. mai 2017). Banken har som uttalt profil å være en lokal sparebank for Oslo-området.  Tross spede forsøk rundt det forrige århundreskiftet og etter første verdenskrig å spre konseptet, har Bien Sparebank aldri forsøkt i større grad å opprette filialer i andre områder.
Bien Sparebank har slagordet «I en liten bank er alle kunder store», noe som reflekterer deres syn at de fokuserer på personlig oppfølging av de enkelte privatkundene. Per 2017 har banken i overkant av 9000 personkunder og 1000 næringskunder. Bien omtaler seg selv også som en innovativ og moderne bank.

Resultat etter skatt i 2016 var på 29,8 millioner kroner og en opparbeidet egenkapital på 243 millioner kroner. Bien er en bank med lavt risikonivå. Ca 87% av virksomheten er knyttet opp til personmarkedet og utlån til boligformål.
Banken eies 100% av Sparebankstiftelsen Bien.  Stiftelsens formål er å være langsiktig eier av banken og ivareta sparebanktradisjoner gjennom allmennyttige virksomhet. I det allmennyttige prioriteres nå opplysnings- og opplæringstiltak overfor barn og unge samt kunst og kulturtiltak.

Navn og symbol

Navnet og symbolet spiller på «et velordnet samfunn bygget på flid og sparsommelighet». Logoen til Bien Sparebank er i sort og oransje skrift, fargene til en europeisk honningbie. Logoen består av ordet «Bien» skrevet i løkkeskrift i enkel script font fulgt av «Sparebank» i majuskler i sans serif i trykket skrift. Teksten er enten horisontalt sidestilt, der «Bien» er i sort og «Sparebank» i oransje, eller vertikalt der «Bien» er plassert over og noe til venstre for «Sparebank», slik at Sparebank starter ved i-en til Bien. Da er fargene byttet om.
I tillegg til ordene, inkluderer logoen ofte en stiplet, gul strek som går i løkker og buer. Streken skal sannsynligvis symbolisere en bies flukt.  
Bien har tidligere brukt en stilisert bie som logo sammen med den stiplede streken. I senere tid ble denne sløyfet fra logoen. Bien er i senere tid representert gjennom skikkelsen Stuart, en antropomorf bie med honningkrukke, som hovedsakelig er beregnet på barn.

Historie

Bien Sparebank ble grunnlagt som en spareforening, og bygget konseptet på innhenting av faste månedsbeløp fra medlemmene. I lang tid var foreningen opptatt av ikke å være en bank. I 1924 krevde en lovendring at Bien måtte søke om å bli en sparebank, men forskjellene var begrenset. Da banken skiftet navn i 1985 til Sparebanken Bien markerte det også et skifte i driften av banken da banken nå kunne tilby alle tjenester som var vanlig i banker, deriblant betalingsformidling og lønnskonto. I 2008 ble Bien omdannet til aksjesparebank.

Fra spareforening til sparebank (1910-1935)

Delvis på grunn av trygg investering fortsatte Spareforeningen Bien å øke omsetning, også i den vanskelige tiden under og rett etter første verdenskrig. Etter å ha leid lokaler i Akersgaten 35 fram til 1897, i Prinsens gate 22 via et opphold i Bøndernes hus, bestemte Bien seg i 1917 for å kjøpe lokaler i Teatergaten 9.
Spareforeningen fikk rykte på seg å være en «frøkenbank», og daværende direktør William Munthe-Kaas skrev selv i Aftenposten at kvinnene hadde en bred plass blant medlemmene. Spareforeningen gjorde det skarpt, og de ble i Norges Offentlige Utredninger i 1924 omtalt som en «uautorisert sparebank», og den av dem med høyest omsetning, på 6 722 000 kroner.
Tidligere samme år ble banken berørt av Lov om sparebanker av 4/7 1924, og måtte søke om autorisasjon som sparebank. Finansdepartementets bestemmelse av 27. oktober 1926 gjorde Bien autorisert, men den reelle forskjellen var begrenset til offentlig tilsyn og en oppdatering av Biens lovverk, en oppdatering som uansett var nødvendig.
I 1930 var medlemstallet 8170, og den samlede forvaltningskapital 8,6 millioner kroner, og banken slapp unna krisene som rammet norske banker både rundt århundreskiftet, første verdenskrig og børskrakket på slutten av 1920-tallet.

Videre utvikling (1935-)

Etter en nedtur under den andre verdenskrig, hadde foreningen ved 75-årsjubileet i 1960 11 607 medlemmer med en forvaltningskapital på drøyt 37 millioner kroner. Det ble bestemt at bygget i Teatergaten 9 skulle utvides med suksessen. Etter mye byråkrati ble det bestemt å rive Teatergaten 7-9 og sette opp et nytt bygg. Bien leide lokaler i Haakon VIIs gate 5, 2. etasje, i 25 år fra 1962 til 1987. Suksessen og budsjettet økte til 100-årsjubileet i 1985 til rundt 10 000 medlemmer. Rundt da ble også banken forandret slik at vanlige banktjenester som innlån og utlån ble tilbudt. Det var også da navnet ble skiftet til Bien Sparebank.
Fem år senere, 1990, ble ordningen med «Bienmannen» avskaffet. Rundt 1990 var det også en bankkrise som medførte at flere banker i Oslo ble satt under administrasjon eller overtatt av staten, men Biens forsiktige forretningsførsel gjorde at de ikke trengte dette. Ved tusenårsskiftet hadde Bien rundt 100 millioner i egenkapital.
Bien Sparebank søkte den 27. mars 2007 Finansdepartementet om å bli omdannet fra ren sparebank til aksjesparebank, og fikk konsesjon den 1. oktober samme år. Den 1. januar 2008 ble Bien omdannet til aksjesparebank, for dermed å kunne hente inn egenkapital fra eksterne investover.